Μουσείο Μπάσκετ ΧΑΝΘ

Το Μουσείο Μπάσκετ ΧΑΝΘ υλοποιήθηκε με τη συγχρηματοδότηση της Ευρωπαϊκής Ένωσης, σε συνεργασία με το Πανεπιστήμιο της Βουλγαρίας «South West University Neofit Rilski» στο Blagoevgrad, στο πλαίσιο του έργου με τίτλο: «Youth Mobilization – Cultural Heritage and Athletic Valorization». Εγκαινιάστηκε στις 8 Δεκεμβρίου 2013, με σκοπό τη συλλογή, καταγραφή και έκθεση αθλητικού υλικού που αφορά στο Μπάσκετ στην Ελλάδα και στους Έλληνες παίκτες του μπάσκετ. Ιδρύθηκε, με σκοπό την ανάδειξη και προβολή του καταλυτικού ρόλου της Αδελφότητας στην εξέλιξη και διάδοση της αθλητικής παιδείας στην Ελλάδα. Πράγματι, στη ΧΑΝΘ συνδέονται το παρελθόν, το παρόν και το μέλλον του μπάσκετ. Το παρόν αποτελούν οι αθλητές και οι ομάδες μας που συνεχίζουν την πλούσια ιστορία της Χ.Α.Ν.Θ. και το μέλλον βρίσκεται στα εκατοντάδες παιδιά που συμμετέχουν στις Ακαδημίες μας, γνωρίζουν τα μυστικά του αθλήματος και κυρίως γαλουχούνται με τα ιδανικά και τις αξίες της ευγενούς άμιλλας, του υγιούς πρωταθλητισμού και της ισόπλευρης καλλιέργειας της Ψυχής, του Σώματος και του Πνεύματος.

Με στόχο να διατηρηθεί η ιστορική μνήμη, η Χ.Α.Ν.Θ. τιμά, μέσα από αυτό το Μουσείο, τις μεγάλες προσωπικότητες που υπηρέτησαν με ήθος και ενθουσιασμό τις αξίες της και την ανέδειξαν σε έναν από τους σημαντικότερους φορείς αθλητισμού και πολιτισμού. Όλα ξεκίνησαν από τον Λούης Ρης, που από το 1924, για πρώτη φόρα στην Ελλάδα, από τη θέση του Τμηματάρχη Φυσικής Αγωγής της Χ.Α.Ν.Θ., ανέλαβε προσωπικά τη διδασκαλία και τη διάχυση του μπάσκετ και για αυτό το λόγο, το Μουσείο αφιερώνεται στη μνήμη του.

Το Μουσείο Μπάσκετ ΧΑΝΘ φιλοξενείται στις νέες αθλητικές εγκαταστάσεις της ΧΑΝΘ, στο foyer του γηπέδου «Μίμης Τσικίνας», στο σημείο ακριβώς, όπου βρισκόταν το παλιό ανοιχτό γήπεδο μπάσκετ της ΧΑΝΘ.

Η Συλλογή του Μουσείου αποτελείται από σημαντικά και σπάνια αντικείμενα που αναδεικνύουν την ιστορία του αθλήματος. Φανέλες από τη δεκαετία του 50 έως σήμερα, αθλητικά υποδήματα, μετάλλια, διπλώματα κ.α. κοσμούν τις προθήκες του Μουσείου και αναδεικνύουν την ιστορία του Μπάσκετ. Η μόνιμη συλλογή εμπλουτίζεται καθημερινά με επιπλέον υλικό που αφορά στην ανάδειξη του επαγγελματικού μπάσκετ, αλλά και της Εθνικής Ελλάδος. Προσωπικά αντικείμενα σημαντικών αθλητών, αναμνηστικά μεγάλων διοργανώσεων, μετάλλια, εξοπλισμός μπάσκετ κ.α. αποτελούν τα νέα αποκτήματα του Μουσείου Μπάσκετ ΧΑΝΘ.

Γήπεδο Καλαθόσφαιρας ΧΑΝΘ 

1923 Επί προεδρίας Κωνσταντίνου Κύρτση, κατασκευάζεται το πρώτο ανοιχτό γήπεδο καλαθόσφαιρας της Ελλάδας, στον χώρο πίσω από το σημερινό κτίριο της ΧΑΝΘ, πριν ακόμη ξεκινήσουν οι εργασίες ανέγερσης του κεντρικού κτιρίου. Παράλληλα κατασκευάζονται και δύο γήπεδα βόλεϊ και ένα τερέν τένις. 1930 Αρχίζει να διαμορφώνεται ο χώρος του στίβου.

1934 Ξεκινά η λειτουργία του στίβου, καθώς και η λειτουργία του κλειστού γηπέδου καλαθόσφαιρας στο εσωτερικό του κεντρικού κτιρίου της ΧΑΝΘ

1945 Επί προεδρίας Κωνσταντίνου Σαράτση, μετατοπίζεται το ανοιχτό γήπεδο μπάσκετ στη νοτιοδυτική γωνία του οικοπέδου της ΧΑΝΘ επί της οδού Ν. Γερμανού και εμπλουτίζεται με φωτισμό και ξύλινες κερκίδες.Την περίοδο αυτή φιλοξενήθηκαν στο ανοιχτό γήπεδο μπάσκετ της ΧΑΝΘ: • Πρωταθλήματα καλαθόσφαιρας ομάδων της Θεσσαλονίκης• Πανελλήνια πρωταθλήματα μικτών ομάδων πόλεων • Νυχτερινά τουρνουά καλαθόσφαιρας

1956 Επί προεδρίας Εμμανουήλ Βαλαγιάννη, αρχίζει η ανακατασκευή και η επέκταση σε σχήμα πετάλου των κερκίδων του ανοιχτού γηπέδου με τελική χωρητικότητα 3.000 θεατών, καθώς και η επίστρωση του δαπέδου με ειδικό μείγμα φελλού και πίσσας.

1961 Επί προεδρίας Εμμανουήλ Βαλαγιάννη, ολοκληρώνεται η κατασκευή των κερκίδων προς την οδό Δαγκλή και στη συνέχεια τοποθετείται χρονόμετρο των 30΄΄ και εγκαθίστανται γυάλινοι πίνακες.Αυτή την περίοδο στο ανοιχτό γήπεδο μπάσκετ της ΧΑΝΘ φιλοξενήθηκαν: • Θρυλικοί αγώνες καλαθόσφαιρας Α΄ εθνικής κατηγορίας• Ευρωπαϊκό Πρωτάθλημα μπάσκετ των ΧΑΝ • Αγώνες κατς• Επιδείξεις ρυθμικής γυμναστικής• Το πρώτο Φεστιβάλ Ελληνικού Τραγουδιού

1978 Προκαλούνται σοβαρές ζημίες από τον ισχυρό σεισμό, που επισκευάζονται επί προεδρίας Δημητρίου Ζάννα. Αυτή την περίοδο το ανοιχτό γήπεδο μπάσκετ της ΧΑΝΘ χρησιμοποιείται για:• Πρωταθλήματα Μπάσκετ • Γυμναστικές Επιδείξεις• Επιδείξεις αθλημάτων (πινγκ-πονγκ, Άρσης Βαρών, Ενόργανης Γυμναστικής κ.α.)• Αγώνες Βόλεϊ

1990 Πραγματοποιούνται έργα βελτίωσης και το γήπεδο χρησιμοποιείται κυρίως για προπονήσεις ομάδων μικρών ηλικιών.

2002 Κατεδαφίζεται το ανοιχτό γήπεδο και αποξηλώνονται οι κερκίδες του, μέσα στο πλαίσιο του σχεδίου ανάπλασης και αξιοποίησης ολόκληρου του οικοπέδου της ΧΑΝΘ

23-11-2002 Επί προεδρίας Βασιλείου Παπαδήμα, θεμελιώνονται οι νέες εγκαταστάσεις του ΑΘΛΗΤΙΚΟΥ ΚΕΝΤΡΟΥ της ΧΑΝΘ και ξεκινούν οι εργασίες κατασκευής τους

2003-2006 Επί προεδρίας Νικολάου Χαρατσάρη, συνεχίζονται και ολοκληρώνονται οι εργασίες για την ανέγερση των νέων αθλητικών εγκαταστάσεων της ΧΑΝΘ

19-2-2008 Επί προεδρίας Ιωάννη Ηλιάδη, πραγματοποιείται η παραλαβή και η έναρξη λειτουργίας του Αθλητικού Κέντρου της ΧΑΝΘ, το οποίο περιλαμβάνει γήπεδα μπάσκετ, γήπεδα βόλεϊ, γήπεδο χάντμπολ, αίθουσα επιτραπέζιας αντισφαίρισης, αίθουσα χορού, γυμναστήριο αθλητών, αποδυτήρια, σάουνα, γραφεία προσωπικού, ξενώνες αθλητών, κυλικείο, ιατρείο, καθώς και αίθουσα συνεδριάσεων και συνεντεύξεων τύπου

2013 Επί προεδρίας Ιωάννη Σωσσίδη, ολοκληρώνονται και παραδίδονται προς χρήση οι αίθουσες τζούντο – ταε κβον ντο και σκουός και κατασκευάζεται και εξοπλίζεται το κλειστό γυμναστήριο.

7-12-2013 Τελετή ονοματοδοσίας των Αθλητικών Εγκαταστάσεων της ΧΑΝΘ

8-12-2013 Επί προεδρίας Ιωάννη Σωσσίδη εγκαινιάστηκε το Μουσείο Μπάσκετ

Καλαθοσφαίριση στην Ελλάδα
Γήπεδα καλαθοσφαίρισης στην Ελλάδα